Bopælen kan være afgørende for, om patienter med lungekræft overlever eller dør af deres sygdom. Og hvis du er syg og skal behandles i Nordjylland, er chancerne for at overleve markant mindre end i hovedstaden. Det fastslår en ny rapport, skriver Ritzau. Rapporten viser, at overlevelsen i Region Hovedstaden er op til 20 procent højere end i Vestdanmark. Patienter i Region Syddanmark, Midtjylland og Nordjylland har mellem 10 og 20 procent højere dødelighed end patienter i Hovedstaden. Undersøgelsen er den mest grundige af sin art til dato, og den er baseret på regionernes behandling af knap 12.000 patienter, som i årene fra 2008 til 2010 fik konstateret lungekræft - en af de mest alvorlige kræftsygdomme. I Kræftens Bekæmpelse kalder direktør Leif Vestergaard Pedersen det for uacceptabelt, at der er så store forskelle i behandlingsresultaterne, og overlevelseschancerne. - Patienterne skal have samme gode behandling i hele landet. Alle lungekræftpatienter skal have del i de gode resultater, som er opnået i Region Hovedstaden, siger Leif Vestergaard Pedersen. Han mener, at rapporten vil give lungekræftlægerne et mål at arbejde efter for at opnå det højeste niveau i behandlingen. - Jeg har allerede hørt fra flere læger, at de er glade for rapporten - selv om den viser, de ligger i den dårlige ende. Så er det bare med at komme i gang med forandringerne. Det skylder vi patienterne, siger Leif Vestergaard Pedersen. Trods de store forskelle i overlevelse mellem regionerne, viser rapporten, at overlevelsen af lungekræft generelt er steget og ventetiden på behandling er faldet fra 56 til 40 dage.
Chancen for at overleve lungekræft er markant dårligere i Nordjylland end i hovedstaden.